钦定古今图书集成/明伦汇编/氏族典/第189卷 > 萧颖士
## 钦定古今图书集成/明伦汇编/氏族典/第189卷 > 萧颖士

按《唐书萧颖士传》：“颖士，字茂挺，梁鄱阳王恢七世孙。
祖晶，贤而有谋，任雅相。伐高丽，表为记室。越王贞举
兵，杖策诣之，陈三策。王不用，晶度必败，乃亡去，客死
广陵。颖士四岁属文，十岁补太学生。开元二十三年
举进士，对策第一。父旻以莒丞抵罪，颖士往诉于府佐张惟一，惟一乃平宥之。天宝初，颖士补秘书正字”，
奉使括遗书赵、卫间，淹久不报，为有司劾免。召为集
贤校理。宰相李林甫欲见之，颖士方父丧不诣。林甫
怒其不下己，调广陵参军事。会母丧免，流播吴越。史
官韦述荐颖士自代，召诣史馆待制，颖士乘传诣京
师，而林甫方威福自擅，颖士遂不屈，愈见疾，俄免官，
往来鄠、杜间。林甫死，更调河南府参军事。倭国遣使
入朝，自陈国人愿得萧夫子为师者，中书舍人张渐
等谏不可而止。安禄山宠恣，颖士即托疾游太室山。
已而禄山反，颖士往见河南采访使郭纳，言御守计。
纳忽不用，因藏家书于箕、颍间，身走山南，节度使源
洧辟掌书记。宰相崔圆授扬州功曹参军。后客死汝
南逆旅，年五十二，门人共谥曰“文元先生。”